Skikking met Lesufi nou hofbevelPanyaza Lesufi (Foto: Jacques Naude/ANA) Die burgerregteorganisasie AfriForum kon daarin slaag om die skikking wat in 2021 met Panyaza Lesufi, destydse LUR vir onderwys in Gauteng bereik is, ’n hofbevel te maak. Dit kom nadat Lesufi in die media ontken het dat hy ooit verskoning gevra het vir lasterlike bewerings teenoor AfriForum en aangehou het om valse bewerings te maak. Die skikking bepaal dat enige van die partye, ingeval van ŉ verbreking van die ooreenkoms deur die ander party, die hof kan nader om die skikking ŉ bevel van die hof te maak. Kallie Kriel, uitvoerende hoof van AfriForum, sê AfriForum se regspan het aanbeveel dat die skikking ’n hofbevel gemaak word, aangesien die moontlikheid van ŉ klag van minagting as kriminele saak groter afskrikwaarde as net nog ŉ siviele lastersaak het. Sou Lesufi dus nou weer die bepalings van die skikking oortree, kan hy krimineel aangekla word. Lesufi het nie AfriForum se aansoek teengestaan nie. AfriForum het Lesufi op terme geplaas insover ŉ ooreenkoms wat die twee partye in Oktober 2021 aangegaan het, wat vereis dat die destydse LUR sy bewerings terugtrek dat AfriForum ŉ sluipmoord op hom wou uitvoer en boonop sy kinders agtervolg het. Die destydse mediaverklaring wat kragtens die hofbevel deur Lesufi se woordvoerder uitgereik is, vorm nou deel van die hofbevel. Dit lees soos volg: “Die lid van die uitvoerende komitee (LUR), mnr. Panyaza Lesufi, is spyt dat hy op 24 November 2019 uitlatings gemaak het wat die indruk skep dat AfriForum probeer het om hom te vermoor en ook sy kinders agtervolg het. Gevolglik trek die LUR daardie uitlatings terug.” Volgens Kriel beteken die feit dat die skikking met Lesufi nou ŉ hofbevel gemaak is, dat Lesufi hom nou aan minagting van die hof skuldig sal maak sou hy die skikking weer op enige wyse misken. “AfriForum is ten gunste van openbare debat, maar blatante leuens oor ernstige sake, sluipmoordaanvalle en die agtervolging van kinders is nie meer debatvoering nie. Dit is onregmatige gedrag wat nie deur AfriForum geduld kan word nie.” Die bepalings van die skikking is nie vroeër bekendgestel nie, omdat daar ŉ vertroulikheidsbepaling was. AfriForum voer egter nou aan Lesufi het die vertroulikheidsklousule misbruik deur die skikking met AfriForum te ontken. “AfriForum het dus geen ander keuse gehad om die hof te nader kragtens die bepalings van die skikking en dit ’n bevel van die hof te maak nie,” sê Kriel.